Jan E. Jørgensen (V), 2023-05-04:
For de fleste af os er det at købe en bolig den største økonomiske beslutning, vi nogen sinde kommer til at træffe i vores liv, og derfor er det også vigtigt, at vi sikrer de bedste forhold for boligejerne.
Det skal vi både for de kommende boligejere, men jo i den grad også for de boligejere, der er i dag.
Vi behandler i dag L 113 og L 114 sammen.
Det er et forlig og en aftale, som er indgået med et bredt flertal her i Folketinget.
Det er jo ikke nogen overdrivelse at sige, at det har været længe undervejs, men så er der jo måske også et håb om, at tingene er blevet gjort ordentligt, og det er de her lovforslag et konkret eksempel på.
Vi har så sikret, at det ikke kommer til at resultere i højere ejendomsskatter for boligejerne frem mod 2024.
Det gør det heller ikke, for L 113 har også som selvstændigt formål at sikre et skattestop.
Det skal bl.a. ske, ved at værdierne er steget, men at satserne for ejendomsværdi og grundskyld til gengæld bliver sat voldsomt ned.
De nye ejendomsvurderinger må nemlig ikke resultere i, at de samlede boligskatter stiger, og derfor indføres der med denne del en lavere sats for ejendomsværdien og grundskylden, og tilsvarende indføres der også et loft over grundskylden.
Fra 2024 indtil udgangen af 2028 skal det ikke være muligt at sætte skatten yderligere op, altså i forhold til den fastsatte sats for den enkelte kommune
Denne skatteomlægning i 2024 vil samlet føre til, at fire ud af fem – altså fire ud af fem – boligejere vil få en skatte lettelse .
Det er vi rigtig glade for i Venstre.
Vi sikrer med dette lovforslag også en skatterabat, altså en skatterabat til boligejere, hvis de overtager en bolig inden 2024.
Skatterabatten skal have den virkning, at ingen boligejere, som overtager en bolig inden 2024, skal betale højere boligskatter ved overgangen til de nye vurderinger.
Det sikrer klarhed, det er retfærdigt, og det er nødvendigt.
Hvis man derimod allerede ejer en bolig og ender med en stigning i boligskatten, vil det være muligt at indefryse stigningen som et lån.
Alle de tiltag er med til at sikre, at de nye ejendomsvurderinger overføres til boligejerne på den mest smidige måde.
Endelig vil staten med L 113 fremover overtage opkrævningen af grundskyld og dækningsafgift.
Overgangen fra kommunerne til staten betyder, at nogle administrative opgaver sådan set bliver lettere.
I fremtiden vil opkrævning af grundskyld ske på samme måde, som vi i dag betaler ejendomsværdiskat, altså igennem vores forskuds- og årsopgørelse; der vil simpelt hen blive trukket skat på samme måde, så man ikke længere får det her girokort, som vi stadig er nogen der kalder det, ind ad døren et par gange om året.
Det leder mig så frem til det andet lovforslag, som vi i dag behandler, nemlig L 114.
Der skal nemlig indføres en afregningsordning, altså en afregningsordning for statens overtagelse af opkrævningen af kommunale ejendomsskatter.
Det betyder helt konkret, at der med lovforslaget fastsættes regler, som skal understøtte opkrævningen af grundskyld.
Kommunen vil med denne afregningsordning få udbetalt provenuet fra grundskylden og dækningsafgiften ud fra det, som kommunen selv havde budgetteret med.
Når vi så kender de reelle grundskyldsindtægter, vil der ske en efterregulering af kommunernes provenu.
Opkrævningen af grundskylden skal nemlig i 2024 ske via personskattesystemet.
Det betyder ligeledes, at der med lovforslaget fastsættes regler om, at staten overtager opgaven med at inddrive de kommunale ejendomsskatter.
Endelig vil der med dette lovforslag pågå ændringer af reglerne om ejendomsskatter i både 2024 og 2025.
For at være mere specifik vil der blive anvendt foreløbige vurderinger for ejendomsskatterne i 2024 og 2025, indtil de endelige vurderinger foreligger.
I forlængelse heraf indføres der neutraliseringsordninger for kommunerne.
Denne udmøntning sammen med lofterne over grundskyldspromillerne vil imødegå de byrdefordelingsmæssige konsekvenser for de enkelte kommuner.
Jeg er glad for, at vi omsider er nået i mål.
Det har taget flere år.
Jeg kan meddele, at Venstre naturligvis støtter lovforslagene, og vi ser frem til den kommende udvalgsbehandling.